Haridus- ja teadusministeerium otsustas hüvitada Kuusalu vallale aastatel 2011-2014 erakoolide tegevuskulude katteks vallaeelarvest eraldatud kulud – kokku 14 725,96 eurot. Neil aastatel oli riigikogu otsusega omavalitsustel kohustuslik toetada erakoole, varem oli vabatahtlik. Riigikohus rahuldas 2014 sügisel Tallinna linnavolikogu taotluse ja tunnistas seadusevastaseks olukorra, kus riik paneb omavalitsustele kohustuse rahastada koole, aga raha selleks ei anna. Kuusalu vald tasus oma elanikeregistris olevate õpilaste erakoolides õppimise tegevuskulu eest. Kuusalu valla noored käisid aastatel 2011-2014 Aruküla Vabas Waldorfkoolis, Audenteses, EBSis, Rocca al Mare koolis ja Sakala Eragümnaasiumis. Abivallavanem Aare Ets ütles, et Kuusalu vallavalitsus saatis ministeeriumisse taotluse 22. novembril ja juba 30. novembril tuli kantsleri käskkiri summa hüvitamise kohta.